**Tomasz Juhani "Tomek" Valtonen** (s. 8. tammikuuta 1980 Piotrków Trybunalski, Puola) on suomalainen uransa päättänyt jääkiekkohyökkääjä ja nykyinen jääkiekkovalmentaja. Valtonen toimii nykyisin Ruotsin HockeyAllsvenskanissa pelaavan Mora IK:n ja Puolan jääkiekkomaajoukkueen päävalmentajana.  Hän toimi Vaasan Sportin päävalmentajana vuosina 2014–2018.

Valtonen edusti valtaosan urastaan Helsingin Jokereita ja voitti joukkueessa Suomen mestaruuden ja kolme SM-hopeaa. Vuoden 1998 NHL:n varaustilaisuudessa Detroit Red Wings varasi Valtosen NHL:ään toisella kierroksella.

Tausta ja ura
-------------

Valtonen syntyi Puolassa puolalaiselle äidille ja suomalaiselle isälle, mutta muutti perheensä mukana Suomeen Kiteelle jo varhain lapsuudessaan. Valtonen puhuu suomen lisäksi täydellistä puolaa.

Jääkiekon verrattain myöhään aloittanut Valtonen pelasi aluksi pesäpalloa voittaen eri ikäluokissa kolme Suomen mestaruutta. Hän pelasi neljässä junioreiden Itä–Länsi-ottelussa.

### Seurajoukkueura

Valtonen aloitti ammattilaisuransa Ilveksessä kaudella 1997–1998. Seuraavaksi kaudeksi hän siirtyi Plymouth Whalersin joukkueeseen OHL-juniorisarjaan. Valtonen palasi SM-liigaan kaudeksi 1999–2000, jolloin hän siirtyi Jokereihin. Heti ensimmäisellä Jokerit-kaudellaan Valtonen voitti ensimmäisen SM-mitalinsa, kun Jokerit sijoittui hopealle.

Kaudella 2001–2002 Jokerit kirkasti mitalinsa, ja Valtonen voitti uransa ainoan Suomen mestaruutensa. Seuraavalla kaudella Jokerit voitti eurooppalaisille seurajoukkueille järjestetyn Continental Cupin. Kaudella 2003–2004 Valtonen teki henkilökohtaisen läpimurtonsa, kun hän pääsi pelaamaan Jokereiden ykköskentälliseen Glen Metropolitin rinnalle. Valtonen teki kauden aikana 16 maalia. Seuraavalla kaudella Valtonen voitti uransa toisen SM-hopean.

Valtonen pelasi Jokereissa lopulta kahdeksan kautta. Kaudella 2006–2007 Valtonen teki piste-ennätyksensä SM-liigassa. Hänen saldonsa runkosarjassa oli 19+16. Kauden päätteeksi Valtonen voitti uransa neljännen SM-mitalinsa, kun Jokerit voitti hopeaa. Seuraavaksi kaudeksi Valtonen siirtyi Elitserieniin Södertäljeen. Ruotsissa hänen kautensa meni pilalle olkapäävamman takia, ja hän ei pystynyt pelaamaan kauden aikana kuin neljä ottelua.

Valtonen teki heinäkuussa 2008 kolmen vuoden sopimuksen Jokereiden kanssa. Hän joutui kuitenkin kesällä olkapääleikkaukseen. Valtonen pelasi ensimmäiset pelinsä kaudella 2008–2009 vasta tammikuussa 2009. Harjoitusottelussa HIFK:ta vastaan ennen kauden 2009–2010 alkua Valtosen olkapää kipeytyi uudelleen. Vamman ei pitänyt olla vakava, mutta hän joutui uuteen leikkaukseen syyskuussa. Leikkauksen jälkeen Valtonen joutui lopettamaan uransa, sillä olkapää ei olisi kestänyt enää ammattimaista jääkiekon pelaamista.

### Maajoukkueura

Valtonen edusti Suomea jo nuorisomaajoukkueissa. Hän oli voittamassa alle 20-vuotiaiden MM-kultaa 1998.

Maajoukkuedebyyttinsä Valtonen teki harjoitusotteluissa. Ensimmäisen maaottelumaalinsa Valtonen teki 12:nnessa ottelussaan Euro Hockey Touriin kuuluneessa Tšekin-turnauksessa syksyllä 2005. Valtonen valittiin Suomen alustavaan MM-joukkueeseen Latvian kisoihin 2006. Hän ei pelannut kuitenkaan MM-turnauksessa otteluakaan. Yhteensä Valtonen pelasi urallaan 35 maaottelua.

### Valmentajaura

Pelaajauransa jälkeen Valtonen ryhtyi valmentajaksi. Ensin hän valmensi kaksi kautta Jokereiden A-nuoria, jonka jälkeen hänestä tuli edustusjoukkueen apuvalmentaja.

Kun Jokerit irtisanoi päävalmentaja Tomi Lämsän kesken kautta vuoden 2013 lopussa, Valtonen nousi päävalmentajaksi.  Valtonen toimi päävalmentajana loppukauden ajan. Kausi oli Jokereiden toistaiseksi viimeinen SM-liigassa.

* Helsingin Jokerit, A-nuoret (2010–2012)
* Helsingin Jokerit (apuvalmentaja 2012–2013, päävalmentaja 2013–2014)
* Vaasan Sport (2014–2018)
* Puolan jääkiekkomaajoukkue (2018–)
* Podhale Nowy Targ, Puola (2018–2019)
* Ravensburg Towerstars, Saksa (2019)
* Mora IK, Ruotsi (2020–)

Saavutukset
-----------

* SM-liigan kultaa
* kolme SM-liigan hopeaa
* Alle 20-vuotiaiden MM-kultaa

* Ensimmäinen sija Jokerien kaikkien aikojen jäähytilastossa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1997–1998 | Ilves | SM-liiga | 19 | 1 | 0 | 1 | 14 | 3 | 0 | 0 | 0 | 0 |
| 1998–1999 | Plymouth Whalers | OHL | 43 | 8 | 16 | 24 | 53 | 7 | 1 | 0 | 1 | 0 |
| 1999–2000 | Jokerit | SM-liiga | 41 | 0 | 3 | 3 | 63 | 9 | 1 | 0 | 1 | 8 |
| 2000–2001 | Jokerit | SM-liiga | 45 | 3 | 2 | 5 | 138 | 3 | 0 | 0 | 0 | 0 |
| 2001–2002 | Jokerit | SM-liiga | 55 | 4 | 4 | 8 | 65 | 11 | 2 | 1 | 3 | 2 |
| 2002–2003 | Jokerit | SM-liiga | 51 | 5 | 9 | 14 | 38 | 10 | 1 | 1 | 2 | 4 |
| 2003–2004 | Jokerit | SM-liiga | 53 | 15 | 16 | 31 | 78 | 8 | 1 | 3 | 4 | 8 |
| 2004–2005 | Jokerit | SM-liiga | 35 | 6 | 8 | 14 | 59 | 12 | 3 | 0 | 3 | 10 |
| 2005–2006 | Jokerit | SM-liiga | 51 | 11 | 6 | 17 | 130 | – | – | – | – | – |
| 2006–2007 | Jokerit | SM-liiga | 54 | 19 | 16 | 35 | 121 | 10 | 3 | 4 | 7 | 2 |
| 2007–2008 | Södertälje SK | Elitserien | 4 | 0 | 1 | 1 | 6 | – | – | – | – | – |

Lähteet
-------

1. ↑
2. ↑  IIHF - Return to the motherland *IIHF International Ice Hockey Federation*. Viitattu 6.10.2018. (englanniksi)
3. 1 2  Hannula, Matti: Tomek ei "tööttejä" pelkää.  *Jokerimaailma*, 1999, nro 4. Artikkelin verkkoversio. Viitattu 28.7.2015. [vanhentunut linkki]
4. ↑  Tomek Valtonen ei Puolan maajoukkuevalmentajana tiedä aamulla mitä päivä tuo tullessaan: "Olo on kuin Disneylandissa" *www.iltalehti.fi*. Viitattu 12.9.2021.
5. 1 2 3 4  Tomekin ura päätökseen *Jokerit.com*.  Arkistoitu 22.2.2014. Viitattu 29.9.2009.
6. ↑  Metropolit ja Valtonen jatkavat Jokereissa *Jatkoaika.com*.  3.8.2004. Jatkoaika. Viitattu 29.9.2009.
7. ↑  Tomek Valtonen siirtyy Södertäljeen *MTV3.fi*.  13.4.2007. MTV3. Viitattu 29.9.2009.
8. 1 2  Tomek Valtonen palaa Jokereihin *Jatkoaika.com*.  31.7.2008. Jatkoaika. Viitattu 29.9.2009.
9. ↑  Tsekki voitti Leijonat rankkareilla  1.9.2005. Suomen Jääkiekkoliitto.  Arkistoitu 29.5.2008. Viitattu 29.9.2009.
10. ↑  Leijonien alustava MM-kisajoukkue julki *MTV3.fi*.  1.5.2006. MTV3. Viitattu 29.9.2009.
11. ↑  Player Statistics by Team - Finland (pdf)  21.5.2006. IIHF. Viitattu 29.9.2009. (englanniksi)
12. ↑  Lämsä vapautettu tehtävistä, Valtonen päävalmentajaksi *Jokerit.com*.  [vanhentunut linkki]

Aiheesta muualla
----------------

* Jatkoaika.com - Valtonen (Arkistoitu – Internet Archive)
* Tomek Valtonen Eurohockey-sivustolla (englanniksi)

|  |  |  |
| --- | --- | --- |
| Edeltäjä:**Tomi Lämsä** | **Jokereiden päävalmentaja**2013–2014 | Seuraaja:**Erkka Westerlund** |